Professor isa **Philip** **Goyret** (ThD) on sündinud USA-s Raleighis 28. märtsil 1956. Ta on elanud Uruguais ja Argentiinas. Enne preestriks saamist õppis Buenos Airese ülikoolis inseneriks. Alates 1986. aastast elab Roomas. Philip Goyret on Rooma Püha Risti Ülikooli teoloogiateaduskonna dekaan ja korraline eklesioloogia professor. Ta on Itaalia Teoloogiauuringute Seltsi erakorraline liige (*Società Italiana per la Ricerca Teologica)* ning *San Girolamo della Carità* kiriku rektor Roomas. Professor Goyret’ valdkondadeks on eklesioloogia, oikumeenia, sakramentaalteoloogia, preesterlus ja vaimuteadused. Mõningaid tema poolt avaldatud raamatuid: “Renacidos, ungidos, comprometidos: El bautismo y la confirmación” [“Taassünd, võit ja pühendumine: ristimis- ja kinnitamissakrament”] (2015); “Chiesa e comunione: Introduzione alla teologia ecumenica” [“Kirik ja osadus: sissejuhatus oikumeenilisse teoloogiasse”] (2012); “Dalla Pasqua alla Parusia. La successione apostolica nel „Tempus Ecclesiae“”[“Paasapühast Parusiani. Apostlik pärimus “Tempus Ecclesiae””] (2007). Professor Goyret on avaldanud ka mõningaid artikleid eelnimetatud valdkondades, neist tuntuimad: „The Decree *Apostolicam Actuositatem*. Highlights of Vatican II’s Teaching on Laity“ [“Dekreet *Apostolicam Actuositatem*. Mõningaid Vatikani II kirikukogu õpetusi ilmalikest”] (Annales Theologici, 2017); „Sucesión apostólica“ [“Apostlik pärimus“] (Diccionario de eclesiología, 2016); „Vicario de Cristo“ [“Kristuse vikaar“](Diccionario general de derecho canónico, 2012); “*Extra Ecclesiam nulla salus*” (Annales Theologici, 2011); “La unitat del sacerdoci en la vida de l’Església” [“Preesterluse ühtsus kirikuelus”] (Temes d'avui, 2010); “*Credo Ecclesiam* e rilancio ecumenico”[*Credo Ecclesiam* ja oikumeeniline väljakutse] (Nicolaus, 2010); “Cuerpo eucarístico y cuerpo eclesial: la *communicatio in sacris* en la Enc. Ecclesia de Eucharistia” [“Euharistiline ihu ja kiriklik ihu: c*ommunicatio in sacris* entsüklikas “Ecclesia de Eucharistia”“](Annales Theologici, 2005); “L'identità teologica del diaconato”[“Diakonaadi teoloogiline identiteet”] (SacMin*,* 2002); “La questione del sacerdozio delle donne”[“Naispreesterluse küsimus”] (Cultura & Libri, 1997).

\*\*\*

Õpetaja professor dr **Thomas-Andreas Põder** (1976) on Eesti Evangeelse Luterliku Kiriku (EELK) Usuteaduse Instituudi usuteaduskonna süstemaatilise teoloogia professor ja õppetooli juhataja ning Tartu Ülikooli usuteaduskonna religioonifilosoofia lektor. Teoloogiaõpingud Tübingeni ülikoolis, Tartu ülikoolis, Sydney Katoliku Instituudis, Greifswaldi ülikoolis. Varasem kiriklik-oikumeeniline tegevus: EELK õpetuskomisjoni liige, EELK ja Eesti Apostlik-Õigeusu Kiriku teoloogilise dialoogikomisjoni liige. Praegune kiriklik-oikumeeniline tegevus: Evangeelsete Kirikute Osaduse Euroopas (EKOE) nõukogu liige, EELK esindaja EKOE õpetuskõnelusel „Kirikuosadus“ ja redaktsioonitoimkonna liige; EELK hariduskomisjoni liige ning kõrghariduse ja teaduse toimkonna esimees; EELK esindaja Eesti Kirikute Nõukogu teoloogiakomisjonis; Bensheimi Evangeelse Oikumeenia Instituudi (Saksamaa) teadusnõukogu külalisliige EKOE esindajana; Luterliku Maailmaliidu esindaja luterlaste ja õigeusklike dialoogi ühiskomisjonis. Hiljutised raamatud: „Reformatsioon 500 – vaimsus, kultuurimõjud, perspektiivid“ (koostanud koos Randar Tasmuthi ja Anne Burghardtiga, 2017), „Solidarische Toleranz. Kreuzestheologie und Sozialethik bei Alexander von Oettingen“ [„Solidaarne tolerantsus. Alexander von Oettingeni ristiteoloogia ja sotsiaaleetika“] (Göttingen, Vandenhoeck & Ruprecht, 2016), „Uuema evangeelse teoloogia põhitekstid“ (koostanud koos Wilfried Härlega, tõlkinud T.-A. Põder, 2013). Põder on arvukate teaduslike ja populaarteaduslike artiklite autor. Ta on populaarteadusliku kultuuriajakirja Kirik & Teoloogia (www.kjt.ee) kaasasutaja ja kolleegiumi liige. Käimasolevad uurimisprojektid: reformatsiooni teoloogia ja selle tähendus täna, oikumeeniline teoloogia, teoloogilise uurimistöö ja süstemaatilise teoloogia olukord Eestis, teosemiootika.

\*\*\*

 Dr **Meego Remmel** (1966) on pastor, eetika õppejõud, pastoraalnõustaja, koolitaja.Ta on lõpetanud Tartu Ülikooli 1989 surdopedagoogika ning eesti keele ja kirjanduse pedagoogika alal, praktilise teoloogia magister (1995, Cincinnati Bible Seminary Master of Arts) ja kristliku eetika magister (2000, TCM International Institute, Austria, Master of Divinity), filosoofiadoktor kristliku vooruseetika alal (2011, University of Wales PhD). 2002–2006 oli ta Kõrgema Usuteadusliku Seminari rektor, 2008–2016 Eesti Evangeeliumi Kristlaste ja Baptistide Koguduste Liidu (EEKBKL) president, 2001–2016 Tartu Salemi Baptistikoguduse vanempastor. Remmel on Eesti Kirikute Nõukogu asepresident ja eetika konsultant ning 3D koguduse vanem ja koolituspastor. Ta on EEKBKL vanematekogu ja ordineerimiskomisjoni, Eesti Evangeelse Alliansi eestseisuse ja toimkondade, Euroopa Kirikute Konverentsi bioeetika toimkonna, Evangeelsete Kirikute Osaduse Euroopas eetika ekspertgrupi ja Eesti Bioeetika Nõukogu liige, samuti mitme Eesti ja rahvusvahelise kõrgkooli eetika lektor.

\*\*\*

Tallinna ja kogu Eesti ülipühitsetud metropoliit **Stefanus** on sündinud 1940 Belgia Kongos (nüüd Kongo Demokraatlik Vabariik). Ta õppis teoloogiat Püha Sergiuse Õigeusu Teoloogia Instituudis Pariisis ja Pariisi ülikoolis. Kuni Eestisse tulemiseni töötas ta Prantsusmaa õigeusu piiskoppide kogu sekretärina ja meediakomisjoni juhatajana, samuti õigeusu raadiosaadete eest vastutava isikuna. Ta oli preestrite ettevalmistuskursuse õppejõud Püha Sergiuse instituudis ning aastatel 1990-1997 luges patroloogiat Nizza roomakatoliku seminaris. Samuti pidas ta Nizza ülikooli õigusteaduskonnas loenguid õigeusu kiriku geopoliitilisest rollist ning Montpellier’ ülikoolis külalisprofessorina loenguid teoloogiast (õigeusu kloostritraditsioonist). 1999 valiti ta Eesti Apostlik-Õigeusu Kiriku metropoliidiks ning seati Konstantinoopoli Oikumeenilise Patriarhaadi esindajate poolt ametisse aastal 2000. Metropoliit Stefanus on kirjutanud mitmeid teoloogia-alaseid raamatuid ja artikleid prantsuse keeles, mitmed neist on tõlgitud teistesse keeltesse.